
ΔΗΜΟΣ ΑΓΙΑΣ ΒΑΡΒΑΡΑΣ
                                                                           ΔΕΛΤΙΟ ΤΥΠΟΥ                                          10/9/2026 
Η ΑΝΕΥΘΥΝΟΤΗΤΑ ΚΑΙ Η ΑΝΕΠΑΡΚΕΙΑ ΣΕ ΟΛΟ ΤΗΣ ΤΟ ΜΕΓΑΛΕΙΟ

Με μεγάλη λύπη μου πληροφορήθηκα ότι η Διοίκηση (της οποίας έχει λήξει η νομιμοποίηση) του Σωματείου ΑΟ Κεραυνός δεν κατάφερε να προβεί σε όλες τις απαιτούμενες ενέργειες ώστε να λάβει μέρος στο προσεχές πρωτάθλημα.

Με μεγαλύτερη λύπη όμως πληροφορήθηκα ότι ενώ η ευθύνη είναι αποκλειστικά δική τους (των παραγόντων της ομάδας),  προσπαθούν να μεταθέσουν την ευθύνη στις υπηρεσίες του Δήμου.

Εξηγούμαι:

Το σωματείο ΑΟ Κεραυνός επανενεργοποιήθηκε, μετά από πολύχρονη αδράνεια, τον Ιούλιο του 2023, για προφανείς λόγους , που όλοι στην πόλη τους γνωρίζουν! 

Η προσωρινή Διοίκηση έκανε εκλογές και εξέλεξε Διοικητικό Συμβούλιο στις 5.12.2023. Συγκρότηση σε Σώμα έγινε στις 6.12.2023. Με βάση όμως το  καταστατικό της ομάδας η θητεία  του Διοικητικού Συμβουλίου είναι 2ετής και ως εκ τούτου μετά την 5.12.2025 εάν δεν είχαν γίνει εκλογές, δεν θα υπήρχε νόμιμη διοίκηση, κάτι που οι ιθύνοντες της ομάδας γνώριζαν καλά!  

Και ο νόμος άλλωστε (Ν. 2725/1999 όπως ισχύει σήμερα), επιβάλλει στους δήμους, να επιβεβαιώνουν κάθε χρόνο και πριν την παραχώρηση δημοτικών αθλητικών εγκαταστάσεων σε σωματεία, τη νόμιμη λειτουργία τους.

Έτσι και φέτος η αρμόδια υπηρεσία του δήμου και προκειμένου να απαντήσει σε αίτημα του σωματείου για παραχώρηση του γηπέδου, ζήτησε τα συγκεκριμένα νομιμοποιητικά έγγραφα, από τα οποία θα προέκυπτε η νομιμότητα της διοίκησης. 

Εννοείται ότι κάθε χρόνο ζητούνται τα ίδια νομιμοποιητικά έγγραφα, όπως και από κάθε αθλητικό σωματείο  και κάθε χρόνο μετά την προσκόμισή τους παραχωρείται το γήπεδο.

Διοίκηση όμως του σωματείου δεν υπήρχε, καθώς είχε λήξει η θητεία της και δεν είχε ανανεωθεί από αρχαιρεσίες. Να σημειωθεί δε ότι αίτημα για παραχώρηση του γηπέδου το υπέβαλε πρόσωπο, καθόλα αξιοσέβαστο, που όμως δεν είχε καμία νόμιμη ιδιότητα για να το κάνει. Παρόλα ταύτα ο δήμος, εκ περισσού, διότι όλοι γνώριζαν την πραγματικότητα, υπέδειξε την ανάγκη αρχαιρεσιών. 

Τις αρχαιρεσίες, αν το ήθελαν, μπορούσαν να τίς κάνουν  άμεσα  ή ακόμη και με ορισμό προσωρινής διοίκησης από το Πρωτοδικείο, το οποίο μπορούσε να εκδώσει απόφαση και αυθημερόν.  

Στην ανακοίνωση του «Α.Ο. Κεραυνός» αναφέρεται ότι φταίει ο δήμος που «καθυστερημένα» τους ειδοποίησε ότι δεν έχουν νόμιμη διοίκηση, αλλά δεν φταίνε αυτοί που δεν είχαν νόμιμη διοίκηση όπως όφειλαν και όπως γνώριζαν ότι όφειλαν. 

Καταλάβατε! Κάηκε το δάσος, ένοχος ο Τάσος!

Πέρασαν εννιά (9) μήνες, που λειτουργούσαν χωρίς διοίκηση αλλά δεν έκαναν τίποτα. Την ανευθυνότητά τους και την αδράνειά τους, με δύο λόγια,  να κάνουν εκλογές εδώ και 9 μήνες την χρεώνουν στον Δήμο! 

Ανώνυμοι, αλλά γνωστοί,  κύριοι του Κεραυνού, η ευθύνη είναι αποκλειστικά δική σας.

Αλήθεια, την ανακοίνωση του «Α.Ο.Κεραυνός», ποιος την υπογράφει; Και με ποια νομιμοποίηση; 

Εκτός και εάν είναι ανακοίνωση του ενός ατόμου που χρησιμοποιεί όλους τους άλλους και κρύβεται από τις δικές του ευθύνες, ως συνήθως.

Σοβαρευτείτε! Την κάνατε τη δουλειά σας με το Κεραυνό. Δεν τον χρειάζεστε τώρα!

Ίσως να τον θυμηθείτε ξανά στις επόμενες  δημοτικές εκλογές, αλλά τότε θα είναι αλλιώς. 

Σας έμαθαν!

Υ.Γ. Για την ιστορία και μόνο: Είναι σε όλους γνωστό πως ο δήμος,  όλα αυτά τα χρόνια, δεν αρνήθηκε ποτέ τίποτα στο Σωματείο «ΑΟ Κεραυνός» και πάντα έπραττε τα νόμιμα. Το ίδιο θα συνεχίσει να κάνει και στο μέλλον, διότι ο Κεραυνός θα βρει ξανά τα υγιή πατήματά του από ανθρώπους που πραγματικά θα τον αγαπούν και δεν θα θέλουν να τον χρησιμοποιήσουν ιδιωτικά και μικροπολιτικά! 

                                                                                                             Σπύρος Μίχος

                                                           Εντεταλμένος δημοτικός σύμβουλος για τον αθλητισμό

